സര്ക്കാര് ജോലിയില്ലെങ്കില് ലോകാവസാനം ഉണ്ടാകില്ല ഹൈക്കോടതി കൊച്ചി: ലാസ്റ്റ് ഗ്രേഡ് സര്വന്റ് തസ്തികയിലെ പി.എസ്.സി റാങ്ക് ലിസ്റ്റിന്റെ കാലാവധി നീട്ടിയ ഉത്തരവ് റദ്ദാക്കി ഹൈക്കോടതി. എല്ജിഎസ് റാങ്ക് ലിസ്റ്റിന്റെ കാലാവധി സെപ്തംബര് 29 വരെ നീട്ടിയ കേരള അഡ്മിനിസ്ട്രേറ്റീവ് ട്രൈബ്യൂണലിന്റെ ഉത്തരവാണ് ഹൈക്കോടതി റദ്ദാക്കിയത്. ഉത്തരവിനെതിരെ പി.എസ്.സി നല്കിയ ഹര്ജിയിലാണ് നടപടി. ജസ്റ്റിസ് അലക്സാണ്ടര് തോമസ്, ജസ്റ്റിസ് എ. ബദറുദ്ദീന് എന്നിവരുള്പ്പെട്ട ഡിവിഷന് ബെഞ്ചാണ് ഉത്തരവ് പുറപ്പെടുവിച്ചത്. എല്ലാ ജില്ലകളിലെയും ലാസ്റ്റ് ഗ്രേഡ് സര്വന്റ് ഒഴിവുകള് സര്ക്കാര് എത്രയും വേഗം പി.എസ്.സിക്ക് റിപ്പോര്ട്ട് ചെയ്യണമെന്നും, സെപ്തംബര് മൂന്നാം വാരത്തിനകം ട്രൈബ്യൂണലിന്റെ ഹര്ജി പരിഗണിച്ചു തീര്പ്പാക്കണമെന്നും കോടതി ഉത്തരവിട്ടു. ട്രൈബ്യൂണലിന്റെ ഇടക്കാല ഉത്തരവ് അന്തിമ സ്വഭാവത്തിലുള്ളതാണെന്നും ഇത്തരമൊരു ഉത്തരവ് നല്കരുതായിരുന്നുവെന്നും കോടതി വ്യക്തമാക്കി. റാങ്ക് ലിസ്റ്റിന്റെ കാലാവധി നീട്ടിയ ട്രൈബ്യൂണലിന്റെ ഉത്തരവ് പുതിയ ഉദ്യോഗാര്ത്ഥികള്ക്ക് അവസരം നഷ്ടപ്പെടുത്തുമെന്ന് പിഎസ്സിയ്ക്കായി ഹാജരായ അഭിഭാഷകന് പി സി ശശിധരന് കോടതിയെ അറിയിച്ചു. ഒരു ലിസ്റ്റിന് മാത്രമായി കാലാവധി നീട്ടാനാവില്ല. ഒഴിവുകള് റിപ്പോര്ട്ട് ചെയ്യാതിരിക്കുന്നതടക്കമുള്ള പ്രത്യേക സാഹചര്യങ്ങളുണ്ടെങ്കിലാണ് റാങ്ക് ലിസ്റ്റിന്റെ കാലാവധി നീട്ടുന്നത്. ഇത് പി.എസ്.സിയുടെ അധികാരത്തില്പ്പെട്ടതാണ്. കോടതിക്ക് റാങ്ക് ലിസ്റ്റിന്റെ കാലാവധി നീട്ടി നല്കണമെന്നു പറയാനാവില്ലെന്ന് ഡിവിഷന് ബെഞ്ചിന്റെ മുന് ഉത്തരവുണ്ടെന്നും അദ്ദേഹം വാദിച്ചു. അതേസമയം റാങ്ക് ലിസ്റ്റിന്റെ കാലാവധി കുറഞ്ഞത് മൂന്നു മാസം മുതല് ഒന്നര വര്ഷം വരെ നീട്ടി നല്കാമെന്ന് ചട്ടത്തില് പറയുന്നുണ്ടെന്ന് ഉദ്യോഗാര്ത്ഥികള്ക്കു വേണ്ടി ഹാജരായ അഡ്വ. എ. അരുണ കോടതിയില് വ്യക്തമാക്കി. ലാസ്റ്റ് ഗ്രേഡ് സര്വന്റ് റാങ്ക് ലിസ്റ്റ് ഉള്പ്പെടെ 493 ലിസ്റ്റുകളുടെ കാലാവധി ആറു മാസം നീട്ടാന് 2021 ഫെബ്രുവരി അഞ്ചിനാണ് സര്ക്കാര് തീരുമാനിച്ചത്. ഇതോടെ ഇവയുടെ കാലാവധി ആഗസ്റ്റ് നാലു വരെയായി. വരുമാനത്തിന്റെ 75 ശതമാനവും ശമ്ബളവും പെന്ഷനും നല്കാനാണ് സര്ക്കാര് വിനിയോഗിക്കുന്നത്. ഇങ്ങനെ തുടരാനാവില്ല. സര്ക്കാര് ജോലിയില്ലെങ്കില് ലോകാവസാനമൊന്നുമുണ്ടാവില്ലെന്നും കോടതി പറഞ്ഞു. യുവാക്കളുടെ മനോഭാവം മാറണം. സര്ക്കാര് ജോലിയെ ഇങ്ങനെയങ്ങ് ആശ്രയിക്കാന് കഴിയില്ല. യൂറോപ്യന് മാതൃകയിലുള്ള സംരംഭങ്ങള് മാത്രമല്ല, നമ്മുടെ ഗ്രാമീണ സംരംഭങ്ങളും പരിഗണിക്കണം. റാങ്ക് ലിസ്റ്റിന്റെ കാലാവധി തീരുമ്ബോഴൊക്കെ പ്രതിഷേധങ്ങളാണ്. ലക്ഷക്കണക്കിന് ആളുകള് പുറത്തു നില്ക്കുമ്ബോള് റാങ്ക് ലിസ്റ്റുകളുടെ കാലാവധി ഇങ്ങനെ നീട്ടേണ്ടതുണ്ടോയെന്നും കോടതി ചോദിച്ചു. ഇക്കാര്യങ്ങളില് നിയമപരമായി മാത്രമേ തീരുമാനമെടുക്കാനാവൂവെന്നും കോടതി വിശദമാക്കി. എം.എസ്സി പഠിച്ചയാള് രണ്ട് ആടിനെ വളര്ത്തി വരുമാനമുണ്ടാക്കിയാല് സ്റ്റാറ്റസ് നഷ്ടമാകുമോയെന്നും ബി.എ പഠിച്ചാല് പിന്നെ ആടിനെയൊന്നും തൊടാന് പറ്റില്ലെന്ന മനോഭാവമാണ് നിലനില്ക്കുന്നതെന്നും കോടതി അഭിപ്രായപ്പെട്ടു.